Neuvoston asetuksen (EY) N:o 1/2003, annettu 16 päivänä joulukuuta 2002 perustamissopimuksen 81 ja 82 artiklassa vahvistettujen kilpailusääntöjen täytäntöönpanosta, 33 artiklan mukainen ilmoitus (ETA:n kannalta merkityksellinen teksti)



Virallinen lehti nro C 243 , 10/10/2003 s. 0003 - 0009



Neuvoston asetuksen (EY) N:o 1/2003, annettu 16 päivänä joulukuuta 2002 perustamissopimuksen 81 ja 82 artiklassa vahvistettujen kilpailusääntöjen täytäntöönpanosta, 33 artiklan mukainen ilmoitus (2003/C 243/03) (ETA:n kannalta merkityksellinen teksti) Komissio kehottaa kaikkia asianomaisia lähettämään huomautuksensa luonnoksesta komission asetukseksi (EY) koskien komission 81 ja 82 artiklan mukaisia menettelyjä. Huomautukset on lähetettävä komissiolle kahdeksan viikon kuluessa julkaisemisesta Euroopan unionin virallisessa lehdessä. Komission tavanomaisena käytäntönä on julkaista julkisessa kuulemisessa saamansa huomautukset. On kuitenkin mahdollista pyytää, että huomautuksia käsitellään kokonaisuudessaan tai osittain luottamuksellisina. Tässä tapauksessa on selvästi merkittävä huomautusten etusivulle, että niitä ei saa julkistaa, ja toimitettava komissiolle ei-luottamuksellinen versio julkaisemista varten. Huomautukset on lähetettävä joko sähköpostitse osoitteeseen: COMP-MODERNISATION-PACKAGE@cec.eu.int tai kirjeitse osoitteeseen: Euroopan komissio Kilpailun pääosasto Linja A 3 - Euroopan kilpailuviranomaisten verkosto Modernisation package B - 1049 Bryssel Luonnoksesta komission asetukseksi koskien komission 81 ja 82 artiklan mukaisia menettelyjä EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon sopimuksen Euroopan talousalueesta, ottaa huomioon perustamissopimuksen 81 ja 82 artiklassa vahvistettujen kilpailusääntöjen täytäntöönpanosta 16 päivänä joulukuuta 2002 annetun neuvoston asetuksen (EY) N:o 1/2003(1) ja erityisesti sen 33 artiklan, on kuullut kilpailunrajoituksia ja määräävää markkina-asemaa käsittelevää neuvoa-antavaa komiteaa, sekä katsoo seuraavaa: (1) Neuvoston asetuksessa (EY) N:o 1/2003 komissiolle annetaan valtuudet säännellä perustamissopimuksen 81 ja 82 artiklan soveltamismenettelyjen tiettyjä osia. On välttämätöntä antaa sääntöjä, jotka koskevat komission menettelyn aloittamista sekä kantelujen käsittelyä ja osapuolten kuulemista. (2) Asetuksen (EY) N:o 1/2003 mukaan kansallisten tuomioistuinten on vältettävä tekemästä päätöksiä, jotka voisivat olla ristiriidassa komission harkitsemien päätösten kanssa. Asetuksen 11 artiklan 6 kohdan mukaan kansalliset kilpailuviranomaiset menettävät toimivaltansa, kun komissio aloittaa menettelyn. Tältä osin on tärkeää, että jäsenvaltioiden tuomioistuimet ja kilpailuviranomaiset ovat tietoisia komission aloittamasta menettelystä. Komission olisi näin ollen voitava julkaista menettelyn aloittamista koskevat päätöksensä. (3) Kun komissio kirjaa luonnollisten henkilöiden tai oikeushenkilöiden suullisia lausumia, kuultaville henkilöille olisi ilmoitettava kuulemisen tarkoituksesta ja mahdollisesta tallentamisesta. Lausumien paikkansapitävyyden takaamiseksi kuultavalle henkilölle olisi myös annettava tilaisuus tallennetun lausuman oikaisemiseen. (4) Asetuksen (EY) N:o 1/2003 23 artiklan 1 kohdan d alakohdan mukaan yrityksille voidaan määrätä sakkoja, jos ne jättävät oikaisematta henkilöstön jäsenen antaman virheellisen, epätäydellisen tai harhaanjohtavan vastauksen tarkastusten aikana esitettyyn kysymykseen komission asettamassa määräajassa. On siis välttämätöntä toimittaa lausumasta tehty tallenne yritykselle ja ottaa käyttöön menettely, jossa se voi oikaista henkilöstönsä antamia vastauksia. Henkilöstön jäsenen antamat vastaukset olisi säilytettävä komission asiakirja-aineistossa siinä muodossa kuin ne kirjattiin tarkastuksen aikana. (5) Kantelut ovat olennainen tietolähde kilpailusääntöjen rikkomisen havaitsemisessa. On tärkeää ottaa käyttöön selkeitä ja tehokkaita menettelyjä komissiolle tehtyjen kantelujen käsittelyä varten. (6) Jotta kantelu voidaan ottaa käsiteltäväksi asetuksen (EY) N:o 1/2003 7 artiklassa tarkoitettuna kanteluna, siinä on oltava tietyt tiedot. (7) Kantelijoiden auttamiseksi olisi laadittava lomake, jolla tarvittavat tiedot voidaan toimittaa komissiolle. Kantelua olisi pidettävä asetuksen (EY) N:o 1/2003 7 artiklassa tarkoitettuna kanteluna, jos siinä toimitetaan lomakkeessa luetellut tiedot. Kyseisen menettelyn valinneille luonnollisille henkilöille tai oikeushenkilöille olisi annettava mahdollisuus osallistua tiiviisti komission rikkomisen toteamiseksi aloittamaan menettelyyn. Näillä henkilöillä ei pitäisi kuitenkaan olla oikeutta tutustua liikesalaisuuksiin tai muihin menettelyn muille osapuolille kuuluviin luottamuksellisiin tietoihin. (8) Kantelijoille olisi annettava tilaisuus esittää näkemyksensä, jos komissio katsoo, että kantelun tutkimiseen ei ole riittävää perustetta. Jos komissio hylkää kantelun sillä perusteella, että jonkin jäsenvaltion kilpailuviranomainen käsittelee asiaa tai on jo käsitellyt sen, komission olisi ilmoitettava kantelijalle, mikä viranomainen on kyseessä. (9) Yritysten puolustautumisoikeuksien turvaamiseksi komission olisi annettava asianomaisille yrityksille ja yritysten yhteenliittymille oikeus tulla kuulluiksi, ennen kuin se tekee päätöksen. (10) Olisi säädettävä myös sellaisten osapuolten kuulemisesta, jotka eivät ole asetuksen (EY) N:o 1/2003 7 artiklassa tarkoitettuja kantelijoita eivätkä menettelyn osapuolia mutta jotka voivat osoittaa asiaa koskevan riittävän edun. (11) Suullisen kuulemisen tehostamiseksi kuulemismenettelystä vastaavalla neuvonantajalla olisi oltava valtuudet antaa osapuolten, kantelijoiden, kuulemiseen pyydettyjen kolmansien osapuolten, komission yksiköiden ja jäsenvaltioiden viranomaisten esittää kysymyksiä kuulemisen aikana. (12) Komission olisi varmistettava liikesalaisuuksien ja muiden luottamuksellisten tietojen suoja, kun se myöntää oikeuden tutustua asiakirjoihin. Komission olisi voitava pyytää asiakirjoja toimittaneita tai lausumia antaneita yrityksiä yksilöimään luottamukselliset tiedot. (13) Kun liikesalaisuudet ja luottamukselliset tiedot ovat tarpeen rikkomisen todistamiseksi, komission olisi tasapainotettava tällaisten tietojen suojaan liittyvät edut ja kilpailusääntöjen rikkomisen lopettamiseen liittyvät yleiset edut. Tätä varten sen olisi arvioitava kunkin yksittäisen asiakirjan osalta, onko tietojen paljastamisen tarve suurempi kuin tietojen paljastamisesta mahdollisesti aiheutuva haitta. (14) Oikeusvarmuuden takaamiseksi tässä asetuksessa säädettyjen vastineiden toimittamiselle olisi asetettava määräaika. (15) Tämä asetus korvaa kuulemisesta tietyissä EY:n perustamissopimuksen 85 ja 86 artiklan mukaisissa menettelyissä 22 päivänä joulukuuta 1998 annetun komission asetuksen (EY) N:o 2842/98 (2), joka olisi näin ollen kumottava. (16) Tällä asetuksella mukautetaan liikenteen alalla sovellettavat menettelysäännöt kaikilla aloilla sovellettaviin yleisiin menettelysääntöihin. Kilpailusääntöjen soveltamisesta liikenteen alalla annetuissa neuvoston asetuksissa (ETY) N:o 1017/68(3), (ETY) N:o 4056/86(4) ja (ETY) N:o 3975/87(5) säädettyjen hakemusten ja ilmoitusten muodosta, sisällöstä ja muista yksityiskohdista 22 päivänä joulukuuta 1998 annettu komission asetus (EY) N:o 2843/98(6) olisi näin ollen kumottava. (17) Asetuksella (EY) N:o 1/2003 lakkautetaan ilmoitus- ja lupajärjestelmä. Neuvoston asetuksen N:o 17 mukaisesti esitettyjen hakemusten ja ilmoitusten muodosta, sisällöstä ja muista yksityiskohdista 21 päivänä joulukuuta 1994 annettu komission asetus (EY) N:o 3385/94(7) olisi kumottava, ON ANTANUT TÄMÄN ASETUKSEN: I LUKU SOVELTAMISALA 1 artikla Kohde ja soveltamisala Tätä asetusta sovelletaan komission perustamissopimuksen 81 ja 82 artiklan nojalla aloittamiin menettelyihin. II LUKU MENETTELYN ALOITTAMINEN 2 artikla Menettelyn aloittaminen 1. Komissio voi päättää menettelyn aloittamisesta asetuksen (EY) N:o 1/2003 7-10 artiklassa tarkoitetun päätöksen tekemiseksi milloin tahansa mutta viimeistään silloin, kun se antaa väitetiedoksiannon asianomaisille yrityksille tai julkaisee kyseisen asetuksen 27 artiklan 4 kohdassa tarkoitetun ilmoituksen. 2. Ilmoitus menettelyn aloittamisesta voidaan julkaista Euroopan unionin virallisessa lehdessä tai julkistaa jollakin muulla tarkoituksenmukaisella tavalla. 3. Komission ei tarvitse aloittaa menettelyä voidakseen käyttää asetuksen (EY) N:o 1/2003 V luvussa tarkoitettuja tutkintavaltuuksiaan. 4. Komission ei tarvitse aloittaa menettelyä voidakseen hylätä asetuksen (EY) N:o 1/2003 7 artiklassa tarkoitetun kantelun. III LUKU KOMISSION SUORITTAMA TUTKINTA 3 artikla Valtuudet kirjata lausumia 1. Kun komissio kuulee henkilöä tämän suostumuksella asetuksen (EY) N:o 1/2003 19 artiklan mukaisesti, se mainitsee kuulemisen alussa kuulemisen oikeusperustan ja tarkoituksen. Lisäksi se ilmoittaa kuultavalle henkilölle aikomuksestaan tallentaa kuuleminen. Kuuleminen voidaan suorittaa minkä tahansa tietovälineen avulla, myös puhelimitse tai sähköisen tietovälineen avulla. 2. Komissio voi tallentaa kuultavien henkilöiden lausumat mihin tahansa muotoon. 3. Kuullulle henkilölle on toimitettava jäljennös tallenteesta. Komissio asettaa määräajan, jonka kuluessa kuultu henkilö voi ilmoittaa sille lausumaan tehtävistä mahdollisista oikaisuista. 4 artikla Tarkastusten aikana esitettävät suulliset kysymykset 1. Kun virkamiehet tai muut mukana olevat henkilöt, jotka komissio on valtuuttanut tekemään tarkastuksen, pyytävät yrityksen tai yritysten yhteenliittymän edustajilta tai henkilöstön jäseniltä selvityksiä asetuksen (EY) N:o 1/2003 20 artiklan 2 kohdan e alakohdan mukaisesti, selvitykset voidaan tallentaa mihin tahansa muotoon. 2. Asianomaiselle yritykselle tai yritysten yhteenliittymälle toimitetaan jäljennös 1 kohdan nojalla tehdystä tallenteesta tarkastuksen jälkeen. 3. Jos yritys tai yritysten yhteenliittymä ei ole tai ei ollut valtuuttanut kuultua yrityksen tai yritysten yhteenliittymän henkilöstön jäsentä antamaan lausumia yrityksen puolesta, komissio asettaa määräajan, jonka kuluessa yritys tai yritysten yhteenliittymä voi ilmoittaa komissiolle mahdolliset oikaisut kyseisen henkilöstön jäsenen antamaan lausumaan. IV LUKU KANTELUJEN KÄSITTELY 5 artikla Kantelujen ottaminen käsiteltäviksi 1. Luonnollisten henkilöiden ja oikeushenkilöiden on osoitettava asian koskevan oikeutettua etuaan voidakseen tehdä asetuksen (EY) N:o 1/2003 7 artiklassa tarkoitetun kantelun. 2. Kanteluissa, joita luonnolliset henkilöt tai oikeushenkilöt tekevät asetuksen (EY) N:o 1/2003 7 artiklan mukaisesti, on oltava C-lomakkeessa vaaditut tiedot. Komissio voi vapauttaa velvollisuudesta toimittaa osan C-lomakkeessa vaadituista tiedoista, asiakirjat mukaan luettuina, jos komissio katsoo, että tällaiset tiedot eivät ole tarpeen asian tutkinnassa. 3. Kantelusta on toimitettava komissiolle kolme paperikopiota ja mahdollisesti sähköinen versio. Kantelijan on toimitettava kantelusta myös sellainen toisinto, josta on poistettu luottamukselliset tiedot. 4. Kantelut on tehtävä jollakin unionin virallisella kielellä. 6 artikla Kantelijoiden osallistuminen asetuksen (EY) N:o 1/2003 7 artiklassa tarkoitettuun menettelyyn 1. Jos komissio antaa väitetiedoksiannon asiasta, josta sille on tehty kantelu, se toimittaa kantelijalle jäljennöksen väitetiedoksiannon sellaisesta toisinnosta, josta on poistettu luottamukselliset tiedot, ja asettaa määräajan, jonka kuluessa kantelija voi esittää näkemyksensä kirjallisesti. 2. Komissio voi myös tarvittaessa antaa kantelijoille tilaisuuden esittää näkemyksensä niiden osapuolten suullisessa kuulemisessa, joille väitetiedoksianto on osoitettu, jos kantelijat pyytävät tätä kirjallisissa huomautuksissaan. 7 artikla Kantelujen hylkääminen 1. Jos komissio kantelun saatuaan katsoo, että kantelun tutkimiseen ei sen hallussa olevien tietojen perusteella ole riittävää perustetta, se ilmoittaa kantelijalle perustelunsa ja asettaa määräajan, jonka kuluessa kantelija voi esittää näkemyksensä kirjallisesti. Komissiolla ei ole velvollisuutta ottaa huomioon määräajan jälkeen saatuja kirjallisia vastineita. 2. Jos kantelija esittää näkemyksensä komission asettamassa määräajassa ja jos kantelijan toimittamat kirjalliset vastineet eivät anna aihetta kantelusta tehdyn arvion muuttamiseen, komissio tekee päätöksen kantelun hylkäämisestä. 3. Jos kantelija jättää esittämättä näkemyksensä komission asettamassa määräajassa, kantelu katsotaan peruutetuksi. 8 artikla Kantelujen hylkääminen asetuksen (EY) N:o 1/2003 13 artiklan mukaisesti Jos komissio asetuksen (EY) N:o 1/2003 7 artiklan mukaisesti tehdyn kantelun saatuaan hylkää sen asetuksen (EY) N:o 1/2003 13 artiklan mukaisesti, se ilmoittaa kantelijalle viipymättä asiaa käsittelevästä tai jo käsitelleestä kansallisesta kilpailuviranomaisesta. 9 artikla Tietojen saatavuus 1. Kun komissio on ilmoittanut kantelijalle aikomuksestaan hylätä kantelu, kantelija voi pyytää oikeutta tutustua asiakirjoihin, joiden perusteella komissio on tehnyt alustavan arvionsa. Kantelijalla ei kuitenkaan ole oikeutta tutustua liikesalaisuuksiin tai muihin luottamuksellisiin tietoihin, jotka liittyvät menettelyn muihin osapuoliin. 2. Kantelija voi käyttää asiakirjoja, joihin sillä on ollut oikeus tutustua komission perustamissopimuksen 81 ja 82 artiklan nojalla aloittaman menettelyn yhteydessä, ainoastaan kyseisten perustamissopimuksen määräysten soveltamiseksi. V LUKU OIKEUS TULLA KUULLUKSI 10 artikla Väitetiedoksianto sekä yritysten ja yritysten yhteenliittymien vastaukset 1. Komissio ilmoittaa asianomaisille yrityksille ja/tai yritysten yhteenliittymille kirjallisesti niitä vastaan esitetyistä väitteistä. Väitetiedoksianto annetaan tiedoksi kullekin niistä. 2. Komissio asettaa väitetiedoksiannon yrityksille ja/tai yritysten yhteenliittymille toimittaessaan määräajan, jonka kuluessa yritykset ja/tai yritysten yhteenliittymät voivat esittää sille näkemyksensä kirjallisesti. Komissio ei ole velvollinen ottamaan huomioon määräajan jälkeen saatuja kirjallisia vastineita. 3. Osapuolet voivat esittää kirjallisissa vastineissaan kaikki niiden tiedossa olevat tosiseikat, jotka ovat olennaisia niiden puolustautuessa komission esittämiä väitteitä vastaan. Niiden on liitettävä vastineeseen kaikki tosiseikkojen todistamiseksi tarvittavat asiakirjat. Niiden on toimitettava kolme paperikopiota ja mahdollisesti sähköinen versio vastineestaan ja sen liiteasiakirjoista. Ne voivat ehdottaa, että komissio kuulee henkilöitä, jotka voivat vahvistaa vastineessa ilmoitetut tosiseikat. 11 artikla Oikeus tulla kuulluksi 1. Komissio antaa osapuolille, joille se on osoittanut väitetiedoksiannon, tilaisuuden tulla kuulluiksi, ennen kuin se kuulee asetuksen (EY) N:o 1/2003 14 artiklan 1 kohdassa tarkoitettua neuvoa-antavaa komiteaa. 2. Komissio käsittelee päätöksissään ainoastaan sellaisia väitteitä, joista yrityksille ja/tai yritysten yhteenliittymille on annettu tilaisuus esittää näkemyksensä. 12 artikla Oikeus suulliseen kuulemiseen Komissio antaa yrityksille ja/tai yritysten yhteenliittymille, joille se on osoittanut väitetiedoksiannon, tilaisuuden esittää perustelunsa suullisessa kuulemisessa, jos ne pyytävät tätä kirjallisissa vastineissaan. 13 artikla Kolmansien osapuolten kuuleminen 1. Jos muut kuin 5 ja 11 artiklassa tarkoitetut osapuolet haluavat tulla kuulluiksi ja osoittavat asiaa koskevan riittävän edun, komissio ilmoittaa kyseisille osapuolille kirjallisesti menettelyn luonteesta ja aiheesta sekä asettaa määräajan, jonka kuluessa osapuolet voivat esittää näkemyksensä kirjallisesti. 2. Komissio voi tarvittaessa pyytää 1 kohdassa tarkoitettuja yrityksiä ja/tai yritysten yhteenliittymiä esittämään perustelunsa niiden osapuolten suullisessa kuulemisessa, joita vastaan on esitetty väitteitä, jos ne pyytävät tätä kirjallisissa huomautuksissaan. 3. Komissio voi antaa mille tahansa muulle kolmannelle osapuolelle, joka osoittaa asiaa koskevan riittävän edun, tilaisuuden esittää näkemyksensä suullisesti niiden osapuolten suullisessa kuulemisessa, joita vastaan on esitetty väitteitä. 4. Komissio voi pyytää ketä tahansa muuta henkilöä esittämään näkemyksensä kirjallisesti ja/tai niiden osapuolten suullisessa kuulemisessa, joita vastaan on esitetty väitteitä. 14 artikla Suullisen kuulemisen suorittaminen 1. Kuulemismenettelystä vastaava neuvonantaja suorittaa kuulemisen täysin riippumattomana. 2. Komissio pyytää kuultavia henkilöitä osallistumaan suulliseen kuulemiseen vahvistamanaan päivänä. 3. Komissio pyytää jäsenvaltioiden kilpailuviranomaisia osallistumaan suulliseen kuulemiseen. Se voi pyytää myös jäsenvaltioiden muiden viranomaisten virkamiehiä ja toimihenkilöitä. 4. Pyydettyjen henkilöiden on oltava läsnä henkilökohtaisesti taikka laillisen tai sääntömääräisen edustajansa edustamana. Yritysten ja yritysten yhteenliittymien edustajana voi olla myös niiden vakituisesta henkilöstöstä nimetty, asianmukaisesti valtuutettu edustaja. 5. Niiden henkilöiden avustajina, joita komissio kuulee, voi olla asianajajia tai muita kuulemismenettelystä vastaavan neuvonantajan hyväksymiä päteviä henkilöitä. 6. Suullinen kuuleminen ei ole julkinen. Jokaista henkilöä voidaan kuulla erikseen tai muiden kutsuttujen henkilöiden ollessa läsnä ottaen huomioon yritysten oikeutetut edut sen suhteen, ettei niiden liikesalaisuuksia ja muita luottamuksellisia tietoja paljasteta. 7. Kuulemismenettelystä vastaava neuvonantaja voi antaa osapuolten, kantelijoiden, kuulemiseen pyydettyjen kolmansien osapuolten, komission yksiköiden ja jäsenvaltioiden viranomaisten esittää kysymyksiä kuulemisen aikana. 8. Jokaisen kuullun henkilön lausuma tallennetaan. Kuulemisesta tehty tallenne toimitetaan pyynnöstä kuulemiseen osallistuneille henkilöille. Yritysten oikeutetut edut sen suhteen, ettei niiden liikesalaisuuksia ja muita luottamuksellisia tietoja paljasteta, on otettava huomioon. VI LUKU OIKEUS TUTUSTUA ASIAKIRJOIHIN JA LUOTTAMUKSELLISTEN TIETOJEN KÄSITTELY 15 artikla Oikeus tutustua asiakirjoihin ja asiakirjojen käyttäminen 1. Komissio myöntää pyynnöstä niille yrityksille ja/tai yritysten yhteenliittymille, joille se on osoittanut väitetiedoksiannon, oikeuden tutustua asiakirjoihin. Oikeus myönnetään väitetiedoksiannon ilmoittamisen jälkeen. 2. Oikeus tutustua asiakirjoihin ei koske komission tai jäsenvaltioiden kilpailuviranomaisten sisäisiä asiakirjoja. Komission ja jäsenvaltioiden kilpailuviranomaisten välinen tai eri jäsenvaltioiden kilpailuviranomaisten välinen kirjeenvaihto, joka sisältyy komission asiakirja-aineistoon, ei myöskään kuulu tutustumisoikeuden piiriin. 3. Mikään tässä asetuksessa säädetty seikka ei estä komissiota paljastamasta ja käyttämästä tietoja, jotka ovat tarpeen perustamissopimuksen 81 tai 82 artiklan rikkomisen todistamiseksi. 4. Asiakirjoja, jotka on saatu käyttämällä tässä artiklassa tarkoitettua oikeutta tutustua asiakirjoihin, voidaan käyttää ainoastaan perustamissopimuksen 81 ja 82 artiklan soveltamiseksi. 16 artikla Luottamuksellisten tietojen yksilöiminen ja suojelu 1. Komissio ei luovuta tai toimita tietoja ja asiakirjoja siltä osin kuin ne sisältävät henkilön liikesalaisuuksia tai muita luottamuksellisia tietoja. 2. Komissio voi pyytää yrityksiä ja yritysten yhteenliittymiä, jotka ovat toimittaneet asiakirjoja tai antaneet lausumia asetuksen (EY) N:o 1/2003 mukaisesti, yksilöimään ne asiakirjat tai asiakirjojen osat, joiden ne katsovat sisältävän liikesalaisuuksia tai muita niille kuuluvia luottamuksellisia tietoja, sekä yksilöimään ne yritykset, joiden osalta tällaisia asiakirjoja pidetään luottamuksellisina. Komissio voi myös pyytää yrityksiä tai yritysten yhteenliittymiä yksilöimään ne väitetiedoksiannon, asetuksen (EY) N:o 1/2003 27 artiklan 4 kohdan mukaisesti asiaan liittyvistä seikoista laaditun yhteenvedon tai komission päätöksen osat, jotka niiden mielestä sisältävät liikesalaisuuksia. 3. Komissio voi asettaa määräajan, jonka kuluessa yritysten ja yritysten yhteenliittymien on: a) perusteltava luottamuksellisuutta koskeva pyyntönsä kunkin yksittäisen asiakirjan tai asiakirjan osan, lausuman tai lausuman osan osalta; b) toimitettava komissiolle asiakirjoista tai lausumista toisinto, josta on poistettu luottamukselliset kohdat; c) annettava lyhyt kuvaus kustakin poistetusta tiedosta. 4. Jos yritykset tai yritysten yhteenliittymät jättävät noudattamatta 2 ja 3 kohdassa tarkoitettuja pyyntöjä, asiakirjojen tai lausumien ei katsota sisältävän luottamuksellisia tietoja. 17 artikla Luottamuksellisia tietoja koskevien erimielisyyksien ratkaiseminen Jos komissio aikoo luovuttaa yrityksen tai yritysten yhteenliittymän antaman tiedon, jota yritys ja/tai yritysten yhteenliittymä pitää luottamuksellisena, se ilmoittaa niille aikomuksestaan ja perusteluistaan kirjallisesti, sanotun kuitenkaan rajoittamatta 15 artiklan 3 kohdan soveltamista. Komissio asettaa määräajan, jonka kuluessa yritys voi esittää sille näkemyksensä kirjallisesti. Jos yritys ja/tai yritysten yhteenliittymä vastustaa edelleen tiedon luovuttamista, komissio tekee tiedon luovuttamista koskevan päätöksen, joka annetaan tiedoksi asianomaiselle yritykselle. VII LUKU YLEISET SÄÄNNÖKSET JA LOPPUSÄÄNNÖKSET 18 artikla Määräajat 1. Komissio ottaa 3 artiklan 3 kohdassa, 4 artiklan 3 kohdassa, 6 artiklan 1 kohdassa, 7 artiklan 1 kohdassa, 10 artiklan 2 kohdassa, 16 artiklan 3 kohdassa ja 17 artiklan 1 kohdassa tarkoitettuja määräaikoja asettaessaan huomioon sekä vastineen laatimiseen tarvittavan ajan että tapauksen kiireellisyyden. 2. Edellä 6 artiklan 1 kohdassa, 7 artiklan 1 kohdassa ja 10 artiklan 2 kohdassa tarkoitettu määräaika on vähintään neljä viikkoa. Asetuksen (EY) N:o 1/2003 8 artiklassa tarkoitettujen välitoimenpiteiden määräämistä koskevissa menettelyissä määräaika voidaan kuitenkin lyhentää yhteen viikkoon. 3. Edellä 3 artiklan 3 kohdassa, 4 artiklan 2 kohdassa, 16 artiklan 3 kohdassa ja 17 artiklassa tarkoitettu määräaika on vähintään kaksi viikkoa. 19 artikla Kumoaminen 1. Kumotaan asetus (EY) N:o 2842/98, asetus (EY) N:o 2843/98 ja asetus (EY) N:o 3385/94. 2. Viittaukset kumottuihin asetuksiin katsotaan viittauksiksi tähän asetukseen. 20 artikla Siirtymäsäännökset Asetuksen (EY) N:o 2842/98 ja asetuksen (EY) N:o 2843/98 nojalla toteutetut menettelyihin liittyvät toimenpiteet ovat voimassa tätä asetusta sovellettaessa. 21 artikla Voimaantulo Tämä asetus tulee voimaan 1 päivänä toukokuuta 2004. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä, ... (1) EYVL L 1, 4.1.2003, s. 1. (2) EYVL L 354, 30.12.1998, s. 18. (3) Kilpailusääntöjen soveltamisesta rautatie-, maantie- ja sisävesiliikenteeseen 19 päivänä heinäkuuta 1968 annettu neuvoston asetus (ETY) N:o 1017/68 (EYVL L 175, 23.7.1968, s. 1), sellaisena kuin se on viimeksi muutettuna vuoden 1994 liittymisasiakirjalla (4) Perustamissopimuksen 81 ja 82 artiklan soveltamista meriliikenteeseen koskevista yksityiskohtaisista säännöistä 22 päivänä joulukuuta 1986 annettu neuvoston asetus (ETY) N:o 4056/86 (EYVL L 378, 31.12.1986, s. 4), sellaisena kuin se on viimeksi muutettuna vuoden 1994 liittymisasiakirjalla. (5) Menettelystä sovellettaessa kilpailusääntöjä lentoliikenteen alalla toimiviin yrityksiin 14 päivänä joulukuuta 1987 annettu neuvoston asetus (ETY) N:o 3975/87 (EYVL L 374, 31.12.1987, s. 1), sellaisena kuin se on viimeksi muutettuna asetuksella (ETY) N:o 2410/92 (EYVL L 240, 24.8.1992, s. 18). (6) EYVL L 354, 30.12.1998, s. 22. (7) EYVL L 377, 31.12.1994, s. 28. LIITE >PIC FILE= "C_2003243FI.000902.TIF">